寄題趙丞相獨往亭
作者：張嵲
朝代：宋

paragraphs: 留侯佐漢日，結志已離群。
唐樂閑退年，陟險勤邦君。
區中豈所慕，物外良作論。
上宰曩僑寓，新亭初目存。
緬懷杖策時，風衣自翻翻。
□□□□□，□□□□□。
竹密徑迷遠，孤遊遺世紛。
憩松玩碧草，臨流睇歸雲。
山晚落花積，溪深啼鳥喧。
攬物覺意適，依風嗟世屯。
雖安吳越勝，詎忘河洛尊。
畢輔中興業，終回西北轅。
扈蹕歸廟社，角巾反丘樊。
遊矚河華郊，往來鄠杜村。
規摹王粲宅，彷彿辟疆園。
斯亭回首地，應爲閭里言。